กรมบัญชีกลางยันไม่ตัดสิทธิรักษาพยาบาลข้าราชการ
กรมบัญชีกลางยืนยันไม่มีแนวคิดลดและยกเลิกสิทธิการเบิกจ่ายค่ารักษาพยาบาลของข้าราชการ เผยจะปรับเฉพาะส่วนที่ไม่จำเป็นมาเพิ่มในส่วนที่จำเป็น
14 ก.ย. 2558

กรมบัญชีกลางยืนยันไม่มีแนวคิดลดและยกเลิกสิทธิการเบิกจ่ายค่ารักษาพยาบาลของข้าราชการ เผยจะปรับเฉพาะส่วนที่ไม่จำเป็นมาเพิ่มในส่วนที่จำเป็น 
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางไม่มีแนวคิดลดและยกเลิกสิทธิ การเบิกจ่ายค่ารักษาพยาบาล โดยข้าราชการและบุคคลในครอบครัว ยังคงได้สิทธิตามเดิม เพียงแต่มีการศึกษาวิจัยในเรื่องการตรวจสุขภาพประจำปี เช่น การเอกซเรย์ปอด ซึ่งมีสิทธิ์ในการตรวจได้ 2 ครั้งต่อปี และทุกคนก็ใช้เต็มตามสิทธิที่มี แต่จากผลการวิจัยพบว่าการเอกซเรย์สำหรับผู้ที่มีสุขภาพที่ดี อาจทำให้มีรังสีสะสมอยู่ในปอด ซึ่งส่งผลต่อร่างกายในระยะยาว  นอกจากนี้อาจจะศึกษาในเรื่องอื่นๆ ที่เป็นประโยชน์ต่อข้าราชการและบุคคลในครอบครัว
"แผนการปรับค่ารักษาพยาบาลในปีงบประมาณ 2559 กรมบัญชีกลางจะปรับลดส่วนที่ไม่จำเป็น และเพิ่มในส่วนที่จำเป็น เช่น รายการอุปกรณ์ในการบำบัดรักษาให้ทันสมัยเพิ่มขึ้น เพราะบางรายการมีราคาสูง และปรับเพิ่มค่าหัตถการ เช่น ค่าตรวจ ค่าเย็บแผล ซึ่งจะให้สูงขึ้น เพราะสถานพยาบาลหลายแห่งเรียกร้องว่าไม่ได้ปรับส่วนนี้นานแล้ว เพื่อให้ข้าราชการไม่ต้องรับภาระมากขึ้น รวมถึงกรณีที่เจ็บป่วยฉุกเฉิน ที่มีค่าใช้จ่ายค่อนข้างสูงมาก ก็ปรับราคาให้เหมาะสมอีกด้วย"นายมนัส กล่าว
อย่างไรก็ตาม ปีงบประมาณ 2558 รัฐบาลจัดสรรงบประมาณค่ารักษาพยาบาลไว้ทั้งสิ้น 6 หมื่นล้านบาท โดยคาดว่าจะมีการเบิกจ่ายเกินเป้าหมายประมาณ 3,000 ล้านบาท ส่วนปีงบประมาณ 2559 รัฐบาลจัดสรรวงเงินไว้ 6 หมื่นล้านบาทเท่าเดิม